APCS เผยบริษัทย่อย “เอทู เทคโนโลยี” ลงนามรับจ้างก่อสร้างโรงไฟฟ้าขยะ
APCS เผยบริษัทย่อย “เอทู เทคโนโลยี” ลงนามรับจ้างก่อสร้างโรงไฟฟ้าขยะอุตสาหกรรมในจ.สระแก้ว กำลังการผลิต 9.9MW มูลค่า 195 ลบ.
19 ธ.ค. 2559

นายอภิชาติ การุณกรสกุล กรรมการผู้อำนวยการ บริษัท เอเซีย พรีซิชั่น จำกัด (มหาชน) หรือ APCS เปิดเผยว่า บริษัท เอทู เทคโนโลยี จำกัด ซึ่งเป็นบริษัทย่อยของบริษัท (ถือหุ้นสัดส่วนร้อยละ 100) ได้ลงนามรับจ้างก่อสร้างโรงไฟฟ้าเชื้อเพลิงขยะอุตสาหกรรม ขนาด 9.9 เมกะวัตต์ มูลค่าโครงการ 195 ล้านบาท (ยังไม่รวมภาษีมูลค่าเพิ่ม) เมื่อวันที่ 22 พ.ย.59 โดยบริษัท กรีน เพาเวอร์ เอ็นเนอร์จี จำกัด เป็นผู้ว่าจ้าง
ทั้งนี้งานก่อสร้างโรงไฟฟ้าเชื้อเพลิงขยะอุตสาหกรรม ขนาด 9.9 เมกะวัตต์ ณ สถานที่ก่อสร้าง เลขที่ 199 หมู่ที่ 7 บ้านหนองผูกเต่า ตำบลศาลาลำดวน อำเภอเมืองสระแก้ว จังหวัดสระแก้ว โดยมีแบบรูปงานสถาปัตยกรรม งานวิศวกรรมโครงสร้างและวิศวกรรมโยธาเป็นไปตามที่ผู้ว่าจ้างกำหนดในสัญญา ที่มีระยะเวลาการก่อสร้าง 15 เดือน
โดยเงื่อนไขการจ่ายเงิน แบ่งเป็น 30% ของมูลค่างาน สำหรับเงินมัดจำล่วงหน้าเพื่อการเริ่มงาน และ 70% ของมูลค่างาน ตามความก้าวหน้ารายเดือน